པོ་འཐོར།།ལ་ལ་རིན་ཆེན་མེ་ཏོག་དེར་འཐོར་ཏེ།།ལ་ལ་ཙན་དན་ཕྱེ་མ་འཐོར་བར་བྱེད།།འདྲེན་པ་གྲོང་ཁྱེར་མཆོག་ཏུ་གཤེགས་པའི་ཚེ།།ངོ་མཚར་དཔག་ཏུ་མེད་པ་རྣམས་ཀྱང་བྱུང་།།མཚུངས་མེད་དེ་དག་བརྗོད་པར་མི་ནུས་ཏེ།།སངས་རྒྱས་ཡེ་ཤེས་སྐྱེ་བོ་བྱེ་མང་བཀོད།།མི་ཆེ་མི་གདུང་བདེན་པ་མཐོང་བ་དང་།།གཞན་ཡང་གྱ་ནོམ་སྣང་དང་ཤིན་ཏུ་མཐོང་།།དེ་བཞིན་འོག་མིན་འདོད་ཆགས་བྲལ་བ་རྣམས།།ཐམས་ཅད་མི་དབང་བལྟ་ཕྱིར་ཉེ་བར་ལྷགས།།དེ་བཞིན་དགེ་བའི་ལྷ་རྣམས་དཔག་མེད་དང་།།དགེ་ཆུང་ལྷ་གཞན་དག་ཀྱང་སེམས་དགའ་ཞིང་།།དགེ་རྒྱས་ཁྲག་ཁྲིག་དཔག་ཏུ་མེད་པ་རྣམས།།འདྲེན་པ་དྲང་སྲོང་ཆེན་པོ་ལྟ་ཕྱིར་ལྷགས།།ཚད་མེད་འོད་ཀྱང་དེ་བཞིན་དཔག་མེད་དང་།།འོད་ཆུང་གི་ནི་ལྷ་རྣམས་ཅི་ཡོད་དང་།།འོད་གསལ་བ་ཡང་ཁྲག་ཁྲིག་མང་པོ་དེར།།འཇིག་རྟེན་མགོན་པོ་བལྟ་ཕྱིར་དེ་དག་ལྷགས།།ཚངས་འཁོར་བ་དག་བརྒྱ་སྟོང་མང་པོ་དང་།།ཚངས་པའི་འདུན་འདོན་དད་པ་དེ་བཞིན་ཏེ།།ཚངས་རིས་ཀྱང་ནི་བརྒྱ་ཕྲག་མང་པོ་རྣམས།།ཐམས་ཅད་འདྲེན་པ་བལྟ་ཕྱིར་ཉེ་བར་ལྷགས།།དེ་བཞིན་གཞན་འཕྲུལ་གྱི་ཡང་ལྷ་རྣམས་དང་།།གཞན་ཡང་འཕྲུལ་དགའི་སེམས་ཅན་དག་པ་དང་།།དགའ་ལྡན་འཐབ་བྲལ་ལྷ་རྣམས་རབ་དགའ་ཞིང་།།ཐམས་ཅད་སངས་རྒྱས་ཕྱག་འཚལ་ཉེ་བར་ལྷགས།།བརྒྱ་བྱིན་ལྷ་རྒྱལ་སུམ་ཅུ་རྩ་གསུམ་པ།།ལྷ་ཡི་བུ་མོ་བྱེ་བ་བརྒྱ་དག་ལྷགས།།འདིར་ནི་མེ་ཏོག་ཆར་ཀྱང་རབ་འབེབས་ཤིང་།།སངས་རྒྱས་ཐུབ་དབང་བལྟ་ཕྱིར་ཉེ་བར་ལྷགས།།ཕྱོགས་བཞིའི་འཇིག་རྟེན་སྐྱོང་བ་བཞི་པོ་ཡང་།།རྣམ་ཐོས་བུ་དང་ཀླུ་དབང་མིག་མི་བཟང་།།ཡུལ་འཁོར་སྲུང་དང་འཕགས་སྐྱེས་སེམས་དགའ་སྟེ།།དེ་ཀུན་མི་དབང་བསྟོད་ཅིང་ཉེ་བར་ལྷགས།།གནོད་སྦྱིན་རྒྱལ་པོ་མཐུ་ལྡན་ཨིར་བིར་ཡང་།།དགའ་བ་སྐྱེས་ཤིང་གནོད་སྦྱིན་བརྒྱས་བསྐོར་ཏེ།།ནམ་མཁའི་དཀྱིལ་ན་འདུག་ཅིང་སེམས་དགའ་ནས།།མེ་ཏོག་སྣ་ཚོགས་དུ་མའི་ཆར་ཀྱང་འབེབས།།རྟག་ཏུ་མྱོས་དང་ཕྲེང་འཛིན་ལྷ་རྣམས་ཀྱང་།།སྤོས་དང་ཕྲེང་བ་རྣམ་པ་སྣ་ཚོགས་ཐོགས།།འཁོར་དང་བཅས་པ་ཐམས་ཅད་སེམས་དགའ་ཞིང་།།དེ་ན་